钦定古今图书集成/理学汇编/经籍典/第195卷 > 日知录一 > 夫人孙于齐
## 钦定古今图书集成/理学汇编/经籍典/第195卷 > 日知录一 > 夫人孙于齐

庄公元年三月，夫人孙于齐，不称姜氏，绝之也。二年
十有二月，夫人姜氏会齐侯于禚，复称姜氏，见鲁人
复以小君待之，忘父而与仇通也。先孙后会，其间复
归于鲁，而《春秋》不书，为国讳也。此夫子削之矣。
刘原父曰：“《左氏》曰‘夫人孙于齐，不称姜氏，绝不为亲，
礼也’。谓鲁人绝文姜，不以为亲，乃中礼尔

《杜氏》谓“文姜之义宜与齐绝，而复奔齐” 者，乃是曲说。

《魏书窦瑗传》引注云：“夫人有与杀桓之罪，绝不为亲，得尊父之义。善庄公思大义，绝有罪，故曰礼也。” 盖先儒皆主此说。

然则母可绝乎？宋襄之母获罪于君，归其父母之国。
及襄公即位，欲一见而义不可得，作《河广》之诗以自
悲。然宋亦不迎而致也。为尝获罪于先君，不可以私
废命也。孔子论其诗而著之，以为宋姬不为不慈，襄
公不为不孝。今文姜之罪大，绝不为亲，何伤于义哉！
《诗序》：“《猗嗟》，刺鲁庄公不能防闲其母，赵氏因之有哀
痛以思父，诚敬以事母，威刑以驭下”之说，此皆禁之
于末而不原其始者也。夫文姜之反于鲁，必其与公
之丧俱至，其孙于齐，为国论所不容而去者也。

内讳奔谓之“孙。” 文姜之于齐，父母之国也。何至于书“孙？” 此直书而义自见者也。

于此而遂绝之，则臣子之义伸，而异日之丑行不登
于史策矣。庄公年少，当国之臣不能坚持大义，使之
复还于鲁，凭君母之尊，挟齐之强，而恣雎淫佚，遂至
于不可制。《易》曰：“君子以作事谋始。”左氏绝不为亲一
言，深得圣人之意，而鲁人既不能行，后儒复昧其义，
所谓为人臣子而不通《春秋》之义者，遭变事而不知
“其权”，岂不信夫！